CELEX: 31976H0494
Language: el
Date: 1976-05-04 00:00:00
Title: 76/494/ΕΟΚ: Σύσταση του Συμβουλίου της 4ης Μαΐου 1976 περί της ορθολογικής χρησιμοποιήσεως της ενεργείας που καταναλίσκεται από οδικά οχήματα, διά της βελτιώσεως του τρόπου οδηγήσεως

Avis juridique important

|

31976H0494

76/494/ΕΟΚ: Σύσταση του Συμβουλίου της 4ης Μαΐου 1976 περί της ορθολογικής χρησιμοποιήσεως της ενεργείας που καταναλίσκεται από οδικά οχήματα, διά της βελτιώσεως του τρόπου οδηγήσεως  

Επίσημη Εφημερίδα αριθ. L 140 της 28/05/1976 σ. 0014 - 0015 Ελληνική ειδική έκδοση: Κεφάλαιο 12 τόμος 1 σ. 0132  Ισπανική ειδική έκδοση: Κεφάλαιο 12 τόμος 2 σ. 0117  Πορτογαλική ειδική έκδοση : Κεφάλαιο 12 τόμος 2 σ. 0117 

ΣΥΣΤΑΣΗ ΤΟΥ ΣΥΜΒΟΥΛΙΟΥ της 4ης Μαΐου 1976 περί της ορθολογικής χρησιμοποιήσεως της ενεργείας που καταναλίσκεται από οδικά οχήματα, διά της βελτιώσεως του τρόπου οδηγήσεωςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  το σχέδιο της Επιτροπής,  Εκτιμώντας:  ότι, στο ψήφισμά του της 17ης Σεπτεμβρίου 1974 περί της νέας στρατηγικής για την ενεργειακή πολιτική της Κοινότητος(1), το Συμβούλιο ενέκρινε ως στόχο τη "μείωση του ρυθμού αυξήσεως της εσωτερικής καταναλώσεως με τη λήψη μέτρων ορθολογικής  χρησιμοποιήσεως και εξοικονομήσεως της ενεργείας, χωρίς αυτό να θέσει σε κίνδυνο τους στόχους της οικονομικής και κοινωνικής αναπτύξεως"- ότι, στο ψήφισμά του της 17ης Δεκεμβρίου 1974 περί του προγράμματος κοινοτικής δράσεως στον τομέα της ορθολογικής χρησιμοποιήσεως της ενεργείας(2), το Συμβούλιο έλαβε υπό σημείωση ότι, στην ανακοίνωσή της προς το Συμβούλιο με τίτλο "Ορθολογική  χρησιμοποίηση της ενεργείας", η Επιτροπή κατήρτισε ένα πρόγραμμα κοινοτικής δράσεως στο θέμα αυτό- ότι πρέπει να επιτευχθούν το ταχύτερο δυνατόν συγκεκριμένα αποτελέσματα στον τομέα της ορθολογικής χρησιμοποιήσεως της ενεργείας που καταναλίσκουν τα οδικά οχήματα και ότι μια πιο συνειδητή συμπεριφορά για την ανάγκη οικονομικής οδηγήσεως εκ μέρους του  οδηγού καθώς και η εκλογή ενός πιο οικονομικού οχήματος και η ορθή συντήρησή του δύνανται να επιτρέψουν την ταχεία επίτευξη αυτών των στόχων- ότι τα μέτρα εξοικονομήσεως της ενέργειας που καταναλίσκουν τα οδικά οχήματα πρέπει να μελετηθούν με τρόπο που να προσελκύουν το ενδιαφέρον του καταναλωτού και να είναι οικονομικά αποδεκτά από αυτόν- ότι οι συνιστώμενες δράσεις δύνανται να εξασφαλίζουν οικονομίες ενεργείας επαρκείς για να εγγυηθούν την αποδοτικότητα των αναγκαίων επενδύσεων,  ΣΥΝΙΣΤΑ ΣΤΑ ΚΡΑΤΗ ΜΕΛΗ:  1. να κληθούν οι κατασκευαστές αυτοκινήτων να περιλάβουν στα εγχειρίδια οδηγήσεως, πρακτικές πληροφορίες για τον τρόπο εξοικονομήσεως καυσίμων, οι δε πληροφορίες αυτές να παρουσιάζονται με τρόπο που να προσελκύουν την προσοχή του ιδιοκτήτη του  αυτοκινήτου και να προκαλούν το ενδιαφέρον του- 2. να ενθαρρύνουν τον εξοπλισμό των ιδιωτικών αυτοκινήτων με συστήματα που να πληροφορούν τον οδηγό σχετικά με τον πιο οικονομικό τρόπο οδηγήσεως, προτείνονται δύο μέθοδοι:   ένδειξη στο ταχύμετρο ή το στροφόμετρο, της πιο οικονομικής περιοχής ταχυτήτων που αντιστοιχεί σε κάθε ταχύτητα,   τοποθέτηση μιας συσκευής ελέγχου, παραδείγματος χάρη ενός μετρητού χαμηλής πιέσεως (κενού) στο σημείο εισαγωγής, που πληροφορεί τον οδηγό για την απόδοσή του (καλή, μέση, μέτρια)- 3. να κληθούν οι οδηγοί των οχημάτων να μεριμνούν για τη σωστή ρύθμιση του συστήματος αναφλέξεως και του εξαερωτήρος (καρμπυρατέρ)- 4. να κληθούν για το σκοπό αυτό, οι κατασκευαστές αυτοκινήτων να περιλαμβάνουν στα εγχειρίδια οδηγήσεως σαφείς συστάσεις προς τους ιδιοκτήτες να προβαίνουν στην τακτική επιθεώρηση και ρύθμιση των οχημάτων τους- 5. όλοι οι τύποι των διαθεσίμων στην αγορά οχημάτων να υποβάλλονται σε τυποποιημένη δοκιμή καταναλώσεως καυσίμων σε διάφορες περιοχές ταχυτήτων- η διαδικασία της διενέργειας δοκιμής πρέπει να προσδιορίζεται σε κοινοτικό επίπεδο, τα δε αποτελέσματά της  να παρατίθενται στο βιβλίο συντηρήσεως και να περιέρχονται σε γνώση όλων των ενδεχομένων αγοραστών- 6. να ενθαρρύνουν τον εξοπλισμό των οχημάτων περιλαμβανομένων και των βαρέων οχημάτων, με αεροθαλάμους ακτινωτής πλέξεως (radial ply).  Έγινε στις Βρυξέλλες, στις 4 Μαΐου 1976.  Για το Συμβούλιο Ο Πρόεδρος G. THORN  (1) ΕΕ αριθ. Α 153 της 9.7.1975, σ. 1.  (2) ΕΕ αριθ. Α 153 της 9.7.1975, σ. 5.